Boer aangerand oor grondVrou met knopkierie rand boer aan. ŉ Boer van KwaZulu-Natal is Donderdag op sy plaas aangeval deur mense aan wie hy ŉ stuk grond verhuur. Anton Pitout (42) is aangeval deur ŉ skare mense op sy plaas in Normandien, naby Newcastle in die Drakensberge. Volgens Joseph Renaud, AfriForum se streeksveiligheidshoof vir die sentraalstreek, het ŉ dispuut tussen Pitout en lede van die gemeenskap ontstaan oor ŉ stuk grond van 90 hektaar wat die gemeenskap by hom huur. Hulle huur die grond as weiding vir hul vee. ŉ Onderonsie het ontstaan omdat hulle meer vee op die grond laat wei as waarop ooreengekom is. Volgens Renaud is dit die derde keer wat hierdie groep mense hom aanval. Pitout is erg met knopkieries aangerand en in die gesig, op die kop en oral oor sy lyf geslaan. ŉ Boer wat tot sy redding gekom het, is ook aangerand. Volgens Renaud het Pitout ŉ klag by die polisie aanhangig gemaak. Die KwaZulu-Natalse polisie kon nie bereik word om te bevestig of hulle wel ŉ saak ondersoek en watter klag gelê is nie.